b'\n_START_ARTICLE_\nKleopatra II.\n_START_SECTION_\nMladost\n_START_PARAGRAPH_\nKleopatra II. je bila h\xc4\x8derka Ptolemaja V. Epifana in zelo verjetno Kleopatre I., sestra Ptolemaja VI. Filometorja in Ptolemaja VIII. Evergeta. Kasneje je bila \xc5\xbeena obeh svojih bratov.\n_START_SECTION_\nPrvo sovladanje\n_START_PARAGRAPH_\nKleopatra II. se je po smrti svoje matere leta 176 pr. n. \xc5\xa1t. naslednje leto  poro\xc4\x8dila s svoji bratom Ptolemajem VI. V kraljestvu je v letih 171-164 pr. n. \xc5\xa1t. razen njiju kot sovladar vladal njun brat Ptolemaj VIII.  _NEWLINE_Okoli leta 169 pr. n. \xc5\xa1t. je Egipt napadel Antioh IV. Sirijski. Ptolemaj VI. je pred Aleksandrijo prestopil na njegovo stran in bil v Memfisu kronan za egip\xc4\x8danskega kralja. Vladal je skupaj s Kleopatro II. Leta 164 pr. n. \xc5\xa1t. ju je Ptolemaj VIII. odstavil in zavladal kot samostojen vladar. Naslednje leto sta na prestol ponovno pri\xc5\xa1la Ptolemaj VI. in Kleopatra II.\n_START_SECTION_\nDrugo sovladanje\n_START_PARAGRAPH_\nKleopatra se je leta 145 pr. n. \xc5\xa1t. poro\xc4\x8dila s svojim drugim bratom, Ptolemajem VIII. Ptolemaj VIII. se je leta 142 pr. n. \xc5\xa1t. lo\xc4\x8dil in za svojo \xc5\xbeeno vzel Kleopatrino mlaj\xc5\xa1o h\xc4\x8derko in svojo ne\xc4\x8dakinjo  Kleopatro III.\n_START_SECTION_\nSamostojna vladarica\n_START_PARAGRAPH_\nKleopatra II. je leta 131 pr. n. \xc5\xa1t. vodila upor proti Ptolemaju III. in njega in Kleopatro III. pregnala iz Egipta.  Ptolemaj VIII. je zatem umoril svojega pastorka Ptolemaja in sina Ptolemaja Memfi\xc5\xa1kega. Svojega sina je razkosal in njegovo glavo, roke in noge poslal Kleopatri II. v Aleksandrijo kot rojstnodnevno darilo._NEWLINE_Kleopatra II. je kot samostojna vladarica vladala od 130 pr. n. \xc5\xa1t. do 127 pr. n. \xc5\xa1t., ko je bila prisiljena na beg v Sirijo. V Siriji se je pridru\xc5\xbeila svoji h\xc4\x8derki Kleopatri Tei in njenemu zetu Demetriju II. Nikatorju.\n_START_SECTION_\nTretje sovladanje\n_START_PARAGRAPH_\nLeta 124 pr. n. \xc5\xa1t. je bila javno razgla\xc5\xa1ena sprava med Kleopatro II. in Ptolemajem VIII. Kleopatra II. je po vrnitvi v Egipt skupaj z bratom in h\xc4\x8derko vladala do leta 116 pr. n. \xc5\xa1t., ko je Ptolemaj VIII. umrl in kraljestvo prepustil Kleopatri III. Kleopatra II. je kmalu zatem umrla.'